
VENDIM
Nr. 19, datë 20.1.2021

PËR MASËN E FONDIT TË VEÇANTË PËR ZONAT E MBROJTURA MJEDISORE, PËR BURIMET E KRIJIMIT DHE RREGULLAT E PËRDORIMIT TË TIJ

Në mbështetje të nenit 100 të Kushtetutës dhe të pikës 2, të nenit 59, të ligjit nr. 81/2017, “Për zonat e mbrojtura”, me propozimin e ministrit të Turizmit dhe Mjedisit dhe të ministrit të Financave dhe Ekonomisë, Këshilli i Ministrave

VENDOSI:

1. Përcaktimin e rregullave për masën e fondit të veçantë që përdoret në zonat e mbrojtura mjedisore, burimet e krijimit dhe përdorimit të tyre nga Agjencia Kombëtare e Zonave të Mbrojtura (AKZM), si institucion përgjegjës për administrimin e përdorimin e të gjitha të ardhurave të realizuara nga aktiviteti ekonomik në territorin e zonave të mbrojtura mjedisore, si dhe nga kontributet e donatorëve të institucioneve ndërkombëtare.
2. Fondi i veçantë për zonat e mbrojtura mjedisore (në vijim FVZM-ja) krijohet nga ministria përgjegjëse për financat në bashkëpunim me AKZM-në, në masën 15 (pesëmbëdhjetë) %, nga fondet e krijuara nga të ardhurat, dhe në masën 85%, nga kontributet e donatorëve dhe projektet me mbështetje të institucioneve ndërkombëtare.
3.Për funksionimin e fondit të veçantë për zonat e mbrojtura hapen: 
[bookmark: _GoBack]a) llogaria e parë e veçantë në emër të ministrisë përgjegjëse për financat në Bankën e Shqipërisë (llogaria kanalizuese);
b) llogaria e dytë e veçantë në emër të AKZM-së në një bankë të nivelit të dytë në Shqipëri, në euro dhe në lekë. 
4. Në fondin e veçantë për zonat e mbrojtura transferohen:
a) fondet nga donatorët për çdo disbursim në llogarinë e parë të veçantë dhe ministria përgjegjëse për financat dërgon fondet në llogarinë e dytë të veçantë;
b) kontributi nga të ardhurat e vetë AKZM-së, nëpërmjet llogarisë së bankës së nivelit të dytë.
5. Fondi i veçantë për zonat e mbrojtura përdoret për rastet e parashikuara në pikën 1, të nenit 59, të ligjit nr. 81/2017, “Për zonat e mbrojtura”, mbështetur në manualin e përdorimit më të detajuar të këtij fondi, të miratuar nga ministri përgjegjës për mjedisin, me propozim të AKZM-së. Manuali parashikon edhe procedurat e kontributit nga donatorët që zbatohen sipas marrëveshjeve të veçanta.
6. Kontributet e dhëna nga donatorët përdoren në bazë të marrëveshjeve reciproke që nënshkruhen ndërmjet palëve për rastet e parashikuara në pikën 1, të nenit 59, të ligjit për zonat e mbrojtura dhe procedohen sipas legjislacionit në fuqi për marrëveshjet.
7. Planifikimi dhe alokimi i mundshëm i fondeve të krijuara nga të ardhurat bëhet në përputhje dhe sipas procedurave të parashikuara në legjislacionin në fuqi për menaxhimin e sistemit buxhetor në Republikën e Shqipërisë.
8. Fondi i veçantë për zonat e mbrojtura përdoret nga AKZM-ja, e cila raporton rregullisht pranë ministrisë përgjegjëse për mjedisin për përdorimin e tij, sipas kushteve dhe kritereve të përcaktuara në legjislacionin në fuqi për zonat e mbrojtura e aktet nënligjore në fuqi, si edhe për menaxhimin financiar të projekteve, sipas marrëveshjeve të nënshkruara.
9. Ngarkohen ministria përgjegjëse për mjedisin e zonat e mbrojtura, ministria përgjegjëse për financat dhe Agjencia Kombëtare e Zonave të Mbrojtura për zbatimin e këtij vendimi.
Ky vendim hyn në fuqi pas botimit në Fletoren Zyrtare.

